ET Euroopa Liidu Teataja C 185/17

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2009/C 185/09

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOKKUVÕTE

NÕUKOGU MÄÄRUS (EÜ) nr 510/2006

„FARINE DE PETIT EPEAUTRE DE HAUTE PROVENCE”

EÜ nr: FR-PGI-0005-0476-20.06.2005

KPN ( ) KGT ( X )

Käesolevas kokkuvõttes esitatakse teavitamise eesmärgil spetsifikaadi põhipunktid.

1. Liikmesriigi pädev asutus:

Nimi: Institut National de l’Origine et de la Qualité Aadress: 51 rue d’Anjou 75008 Paris FRANCE Tel +33 153898000 Faks +33 142255797 E-post: —

2. Taotlejate rühm:

Nimi: Syndicat du Petit Épeautre de Haute-Provence Aadress: Quartier Aumage 26560 Mevouillon FRANCE Tel +33 475285186 Faks +33 475285186 E-post: petit.epeautre@orange.fr Koosseis: tootjad/töötlejad ( X ) muud ( )

3. Toote liik:

Klass 1.6 Puuviljad, köögiviljad ja teraviljad töötlemata ja töödeldud kujul

4. Spetsifikaat:

(määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimetus:

„Farine de Petit Épeautre de Haute Provence”

4.2. Kirjeldus:

Petit épeautre ehk kultuur-üheteranisu (Triticum monococcum) on teravili kõrreliste sugukonnast. Seda iseloomustab lame kaherealine ohteline pea. Sõklaga kaetud lõhenemata tera tuleb enne tarbimist koorida (või ka valgendada). Valgendatud tera on kooritud tera, mis on läbinud täiendava kroovimisetapi. Kehtestatud on mitmesugused kvaliteedikriteeriumid. Toode võib sisaldada kuni 5 % ulatuses koostisosi, mis ei vasta põhivilja kvaliteedikriteeriumitele, sh:

kuni 2 % katkisi teri;

kuni 1,5 % teralisandeid (kidurad terad, muude teraviljade terad, kahjurite poolt kahjustatud terad, värvi muutnud iduga terad, kuivatamise käigus ülekuumenenud terad);

kuni 1 % kasvama läinud teri;

kuni 0,5 % prügilisandeid (võõrseemned, riknenud terad, seemnekestad, tungalterad, mädanenud terad, surnud putukad või nende osad).

Minimaalne mahumass on 77 kg/hl. Töötlemata tera niiskusesisaldus ei tohi ületada 14 %.

Kooritud tera proteiinisisaldus peab olema üle 10,5 %.

Kultuur-üheteranisu terad jahvatatakse vandlikarva kreemikaks jahuks. Vähese gluteenisisalduse tõttu kerkib jahu „Farine de Petit Épeautre de Haute Provence” halvemini kui teised nisujahud.

KGTga on hõlmatud täisterajahu, mille mineraalainete tase on kõrgem kui 1,8 %, ja sõelutud jahu, mille mineraalainete tase on madalam kui 1,8 %. Nende kahe jahuliigi niiskuse tase peab jääma alla 14 % ja proteiinide tase peab olema kõrgem kui 10,5 %.

Tööstuslikul jahvatamisel (vt punkt 4.5) saadud jahu pakendatakse kottidesse kaaluga 500 g, 1 kg, 10 kg, 25 kg või 50 kg, kuid seda võib ettevõtjale tarnida ka lahtiselt. Mölder ei ole ainuke pakendamise eest vastutav isik.

Traditsioonilisel viisil veskikivil jahvatatud jahu (vt punkt 4.5) pakendatakse kottides kaaluga 500 g, 1 kg, 1 kg ja 25 kg.

Jahu kõlblikkuse aeg on 9 kuud alates jahvatamisest.

4.3. Geograafiline piirkond:

Kaitstud geograafilise tähise piirkond (vilja ja seemnevilja tootmine, koorimine ja veskikivil jahvatamine) hõlmab 235 kommuuni, mis asuvad üle 400 m kõrgusel ning jagunevad nelja Kagu-Prantsusmaa departemangu vahel (Alpes de Haute-Provence, Hautes-Alpes, Drôme ja Vaucluse). Kommuunid jagunevad järgmiselt.

Alpes de Haute-Provence’i departemangus: — kõik kommuunid järgmistes kantonites: Banon, Forqualquier, Manosque, Noyers-sur-Jabron, Reillanne, Saint Etienne les Orgues; — Château-Arnoux’ kantoni järgmised kommuunid: Aubignosc, Château Arnoux, Chateauneuf Val St Donat, Montfort ja Peipin; — Peyruis’ kantoni järgmised kommuunid: Ganagobie, La Brillanne, Lurs ja Peyruis.

Hautes-Alpes’i departemangus: — kõik kommuunid järgmistes kantonites: Aspres/Büech, Orpierre, Rosans, Ribiers ja Serres; — Laragne’i kantoni järgmised kommuunid: Eyguians, Laragne-Montéglin, Lazer, Le Poët, Upaix, Ventavon.

Drôme’i departemangus: — kõik kommuunid järgmistes kantonites: Buis les Baronnies, La Motte Chalencon, Rémuzat, Séderon; — Luc en Diois’ kantoni järgmised kommuunid: Beaumont en Diois, Beaurières, Charens, Jonchères, La Bâtie des Fonds, Les Près, Lesches en Diois, Luc en Diois, Miscon, Poyols, Val Maravel, Valdrôme; — Nyons’i kantoni järgmised kommuunid: Arpavon, Aubres, Chateauneuf de Bordette, Chaudebonne, Condorcet, Curnier, Eyrolles, Les Pilles, Montaulieu, Saint Ferréol Trente Pas, Sainte Jalle, Valouse.

Vaucluse’i departemangus: — kõik kommuunid Sault’ kantonis; — Apti kantoni järgmised kommuunid: Apt, Auribeau, Caseneuve, Castellet, Gignac, Lagarde d'Apt; — Rustrel, Saignon, Saint Martin de Castillon, Saint Saturnin d'Apt, Viens, Villars; — Bonnieux’ kantoni järgmised kommuunid: Buoux ja Sivergues; — Gordes’i kantoni järgmised kommuunid: Lioux ja Murs; — Malaucène’i kantoni järgmised kommuunid: Brantes, Savoillan ja Saint Léger du Ventoux; — Mormoiron’i kantoni järgmised kommuunid: Blauvac, Flassan, Méthamis ja Villes sur Auzon; — Pertuis’ kantoni järgmised kommuunid: Beaumont de Pertuis, Cabrières d’Aygues, Grambois, La Bastide des Jourdans, La Motte d’Aygues, Peypin d’Aygues, Vitrolles.

4.4. Päritolutõend:

Igas teraviljakasvatusettevõttes on maatükid identifitseeritud põlluraamatu maakasutuskaardiga. Seemnevilja päritolu on tõendatakse ostukviitungitega. Igalt maatükilt koristatud saagikogus kantakse põlluraamatu viljelussedelitele.

Iga toodetud ja/või ladustatud partii mahutid tähistatakse partii tunnussedelitega. Sedelitel on muu hulgas kirjas koristatud ja kooritud kogused, koorija tunnus ja koorimisaeg. Koorimise, jahvatamise ja pakkimise igas etapis tehakse laoarvestus ja väljastatakse partii jälgitavuskaart. Kõik need elemendid tagavad jälgitavuse külvist kuni lõpptarbijale müümiseni.

4.5. Tootmismeetod:

Kaitstud geograafilise tähisega üheteranisu kasvatatakse Haute-Provence’i geograafilises tootmispiirkonnas üle 400 m kõrgusel. Viljelus toimub traditsiooniliste meetoditega: külvikordade rakendamine, kohaliku seemnevilja kasutamine, suvine ja sügisene külv, sünteetiliste keemiliste vahendite kasutamise keeld. Väetamisele on kehtestatud ülempiirid: maksimaalselt 60 ühikut lämmastikku (üks ühik lämmastikku on 1 kg lämmastikku N), 60 ühikut kaaliumi (üks ühik kaaliumi on 1 kg kaaliumoksiidi K2O) ja 60 ühikut fosforit hektari kohta (üks ühik fosforit on 1 kg fosforoksiidi P2O5) hektari kohta. Haute-Provence’i üheteranisu kasvu soodustavad maikuised vihmad. Soe ja kuiv juulikuu omakorda edendab terade küpsemist ja takistab haiguste teket. Maksimaalne saagikus on 40 tsentnerit koorimata teri hektarilt.

Koristatud ja veel terakestaga kaetud vili ladustatakse tootmispiirkonnas kuni koorimiseni. Koorimine on vältimatu etapp enne toiduks kasutamist või jahvatamist; seda teevad tootmispiirkonnas asuvad koorijad ja see seisneb tera eraldamises terakestast. Koorimine nõuab põhjalikke teadmisi, pühendumist ja sobivaid töövahendeid. Terad ei tohi olla kahjustatud ega halvasti kooritud – töö nõuab koorijalt suurt osavust. Sorteerimise ja koorimise tulemusena saadakse 5–10 mm pikkused ja vähemalt 1,5 mm laiused terad. Koristamise ja koorimise vahe võib olla kuni kaks aastat.

Kooritud ja/või koorimisel purunenud terad jahvatatakse ilma lisaaineteta ja teri märjaks tegemata (jahu vähene oksüdeerumine soodustab selle säilimist). Äärmiselt oluline on sobiva jahvatustaseme valik. Jahvatamine peab toimuma kuue kuu jooksul pärast koorimist. Partiid tuleb jahvatada kolme kuu jooksul pärast veskisse toomist. Jahvatusviise on kaks: veskikivil jahvatamine ja tööstuslik jahvatamine.

Traditsioonilisel viisil veskikivil jahvatamine toimub geograafilises piirkonnas. Jahvatamise õigus on üksnes tootjal, kes jahvatab oma põllumajandusettevõttes olevas veskis omaenda toodangut.

Purustamiseks ja sõelumiseks lastakse terad üks kord veskikivide vahelt läbi. Sellise jahvatamise käigus purustatakse terad ilma nende kuumenemiseta. Jahvatamisel lastakse terad üks kord läbi auguga veskikivide, millest üks pöörleb ja teine on paigal. Veskikivi keskel olevasse kivisilma kallatud terad libisevad veskirataste vahele, purustatakse ning tsentrifugaaljõud lükkab jahu veskikivi äärtesse. Jahu pannakse kottidesse, kaalutakse ja kotid suletakse käsitsi.

Tööstuslik jahvatamine võib toimuda väljaspool geograafilist piirkonda. Jahvatamisel lastakse terad mitu korda läbi peenestajate ja hakkijate. Enne igat peenestajate ja hakkijate vahelt läbi laskmist jahu sõelutakse. Ventilatsioonisüsteemi abil suunatakse jahu jahukambrisse (lõpptoote ladustamine) või pooleldi töödeldud jahu tagasi peenestajasse ja hakkijasse.

Mõlemal jahvatusviisi puhul on tulemus täisterajahu, mida võib ka sõelasüsteemi abil sõeluda.

4.6. Seos piirkonnaga:

Tähisega „Farine de Petit Épeautre de Haute Provence” hõlmatud geograafiline piirkond moodustab vahemerelise kliimaga ühtse ala, mida iseloomustab eelkõige kõrgus, mis loob vahelduvad ilmastikutingimused. Kuivale suvele järgneb külm talv.

Haute Provence’i üheteranisu on nende karmide ja piirkonnale iseloomulike ilmastikutingimustega sobiv kultuur, sest talub tänu varasele külvile külma talve. Hilised, maikuus saabuvad vihmad parandavad tera kvaliteeti, kuid on sageli liiga hilised nisu ja taliodra jaoks, mis on kuu aega varasemad.

Piirkonna aluspõhja moodustab tertsiaarist pärinev karstiala tüüpi lubjakivi, mis on väga lõheline. Haute Provence’i üheteranisu kasvatamine võimaldab ära kasutada kehvemaid pinnaseid (nn épeautrières), millel kasvatatakse ka lavendlit. Üheteranisu seosest geograafilise piirkonnaga annab selgelt märku töötlemisrajatiste paiknemine. Koorimine toimub üle kogu piirkonna asuvates koorimiskodades. Jõgede ääres oli arvukalt veskeid, mis olid varustatud mitmefunktsiooniliste veskikividega ja kus toodeti ka jahu; (nüüdseks on nad töö lõpetanud). Tänu tehnika arengule ja põlvest põlve edasi antud oskustele kasutavad koorijad tänapäeval täiustatumaid seadmeid, mida reguleeritakse vastavalt partiile ja millega saab parema koorimistulemuse, vähendades koorimise ja sorteerimise käigus tekkivate katkiste terade hulka. Kooritud terade kvaliteet on üks parimaid hindamiskriteeriume. Protsessi õnnestumiseks peab oskama koorimisaega optimaalselt määrata. Vaatamata rohkele vaevale maksis lipiididerohke üheteranisu vanasti vähem kui nisujahu ning üheteranisu töötlemisega tegelevaid veskeid oli Haute Provence’is rohkesti.

Veskid olid väga olulised, sest neis sai jahvatada jahu ja sellele eelnevalt terad koorida. Riknemise vältimiseks jahvatati üheteranisu vajadusele vastavalt ning seda kasutati Haute-Provence’is samamoodi kui tasandikul kasvava nisu jahu. Olgugi, et võrreldes üldise nisutoodanguga on üheteranisu toodang väike, on seda siiski alati toodetud.

Ajalooliselt võib Haute-Provence’i üheteranisu jälgi leida juba mõningatest Provence’i eelajaloolistest leiukohtadest. Kui roomlased Provincia (Provence’i) vallutasid, taandus üheteranisu kasvatamine piirkonna n-ö vähem romaniseeritud äärealadele. Pärast Rooma impeeriumi lagunemist vallutasid Provence’i põhja poolt tulnud rahvad ning põhjustasid elanikkonna väljarände äärealadele. Tänu vastupidavusele ja heale säilivusele aitas üheteranisu inimestel siis ellu jääda. Üheteranisu kasvatati Provence’is ka kogu keskaja jooksul. Üheteranisu kasvatamisest Haute-Provence’i eri paigus hilisemal ajal annavad tunnistust haldusdokumendid (1338), uurimused (1775) ning põllumajandusstatistika (1804–1874).

Kulinaarsed traditsioonid jahu „Farine de Petit Épeautre de Haute Provence” kasutamiseks on täiesti olemas ja jahu omadused hästi tuntud. Edasimüüjad ja töötlejad seostavad üheteranisu väga sageli Haute-Provence’iga, sest tegemist on sealse piirkonna tüüpilise toodanguga. Haute-Provence on tuntud üheteranisu kasvatuse eelkäijana.

Jahu „Farine de Petit Épeautre de Haute Provence” on kuulus selle poolest, et annab leiva sisule pruunika värvuse ja peene pähklilõhna.

4.7. Kontrolliasutus:

Nimi: ULASE, Organisme Certificateur Aadress: ZA Champgrand 26270 Loriol sur Drome FRANCE Tel +33 475611300 Faks +33 475856212 E-post: info@ulase.fr

4.8. Märgistus:

Märgistusel peab olema müüginimetus ja märge „Indication Géographique Protégée” (kaitstud geograafiline tähis), jahvatatud partii tunnus, netokaal, optimaalne kõlblikkusaeg, pakkija nimi või ärinimi ja aadress.